Diari Oficial de la Generalitat Valenciana


Sumari del DOGV 4924, del 14-01-2005 (2004/13984)

RESOLUCIÓ de 21 de desembre de 2004, del Rectorat de la Universitat de València, per la qual es convoquen proves selectives d'accés al grup A pel torn lliure, sector administració especial, escala tècnica superior d'informàtica d'aquesta universitat.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4924

Data del DOGV
:   14-01-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/13943


Data del document
:   21-12-2004

Organisme emissor
:   Universitat de València

Tipus de document
:   Resolució

Descriptors 

:   * universitat
    * concurs administratiu
    * professió de la informàtica

RESOLUCIÓ de 21 de desembre de 2004, del Rectorat de la Universitat de València, per la qual es convoquen proves selectives d'accés al grup A pel torn lliure, sector administració especial, escala tècnica superior d'informàtica d'aquesta universitat. [2004/X13424]
  
Aquest Rectorat, fent ús de les competències que li atribueix l'article 20, en relació amb el 2.2 de la Llei orgànica 6/2001, de 21 de desembre, d'Universitats, i d'acord amb el que estableix l'article 190 dels Estatuts de la Universitat de València, acorda convocar proves selectives d'accés al grup A pel torn lliure, sector d'administració especial, escala tècnica superior d'Informàtica de la Universitat de València, de conformitat amb les bases següents de la convocatòria:
  
1. Normes generals
  
1.1 Aquesta convocatòria té per objecte la selecció de personal per a cobrir 6 vacants del grup A, pel torn lliure sector d'administració especial, escala tècnica superior d'Informàtica, mitjançant el sistema de concurs-oposició.
  
1.1.1 Del total de vacants se'n reservarà 1 per a la quota de discapacitats. Les places que no s'ocupen per la quota de discapacitats se sumaran al torn general.
  
1.1.2 Els i les aspirants només podran participar o en la quota de discapacitats o en el torn general.
  
1.2 D'acord amb el que estableix l'article 73 de la Llei orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei orgànica d'Universitats, i en els Estatuts de la Universitat de València, així com en les normes que estableix aquesta convocatòria.
  
1.3 El procés selectiu constituït pel concurs-oposició l'integraran les proves, les valoracions, les puntuacions i les matèries que figuren en l'annex I. El temari que ha de regir aquestes proves figura en l'annex II. Els qui no reunisquen el requisit de coneixement de valencià que figura en aquesta convocatòria hauran de realitzar una prova prèvia al procés selectiu, segons consta en l'annex I d'aquesta convocatòria.
  
1.4 L'adjudicació de les places als aspirants que superen aquest procés selectiu s'efectuarà d'acord amb la puntuació obtinguda per aquests en el concurs-oposició.
  
1.5 D'acord amb el que preveu l'article 75.2 de la Llei orgànica 6/2001, de 21 de desembre d'universitats, aquesta convocatòria es publicarà en el Diari Oficial de la Generalitat Valenciana i en el Boletín Oficial del Estado. Aquesta última publicació és la que es prendrà com a referència a l'efecte del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Generalitat Valenciana (DOGV).
  
2. Requisits dels i de les aspirants
  
2.1 Per a ser admesos o admeses en la realització d'aquestes proves els i les aspirants hauran de reunir els requisits següents:
  
2.1.1 Tenir la nacionalitat espanyola o la d'algun dels altres estats membres de la Unió Europea, o nacional d'algun estat en el qual s'aplique la lliure circulació de treballadors en virtut de tractats internacionals establerts per la Unió Europea i ratificats per Espanya, en els termes en què aquesta es troba definida en el tractat constitutiu de la Unió Europea, d'acord amb el que disposa la Llei 17/1993, de 23 de desembre, modificada per la Llei 55/1999, de 29 de desembre, i pel Reial Decret 800/1995, de 19 de maig.
  
2.1.2 Haver fet divuit anys i no haver arribat a l'edat de jubilació.
  
2.1.3 Posseir el títol de doctor, llicenciat, enginyer superior, arquitecte superior, o titulació equivalent, o estar en condicions d'obtenir-lo abans que finalitze el termini de presentació de sol·licituds.
  
2.1.4 Posseir el certificat acreditatiu de coneixement de valencià a nivell mitjà, expedit per la Junta Qualificadora de Coneixements de Valencià, o pel Servei de Normalització Lingüística de la Universitat de València, o certificat d'homologació emès per aquest Servei.
  
2.1.5 Posseir la capacitat física i psíquica necessària per a exercir les funcions corresponents.
  
2.1.6 No trobar-se inhabilitat penalment per a l'exercici de funcions públiques.
  
2.1.7 No haver estat separat, mitjançant expedient disciplinari, d'alguna administració o ocupació públiques. Els i les aspirants, la nacionalitat de les quals no siga l'espanyola, hauran d'acreditar igualment no trobar-se sotmesos a sanció disciplinària o condemna penal que impedesca l'accés a la funció pública al seu estat.
  
2.2 Els requisits a què es refereix l'apartat 2.1 s'hauran de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.
  
2.3 En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.7 d'aquesta convocatòria, els quals s'hauran d'acreditar posteriorment en cas d'aprovar el concurs-oposició.
  
3. Sol·licituds
  
3.1 Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex V i que facilitarà gratuïtament el Servei de Recursos Humans (PAS) d'aquesta Universitat, a l'Avinguda de Blasco Ibáñez, núm. 13, nivell 1, 46400 València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és: http://www.uv.es/~pas.
  
3.2 Les sol·licituds es dirigiran per triplicat (una per a l'entitat bancària, una per a la Universitat i una per a l'interessat o la interessada) al rector de la Universitat de València.
  
3.3 El termini de presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria en el Boletín Oficial del Estado (BOE). La publicació de la convocatòria en el DOGV tindrà només caràcter informatiu.
  
3.4 Les sol·licituds se presentaran a l'oficina del Banc Santander Central Hispano. Així mateix, podran ser presentades en la forma que estableix l'article 38.4 de la Llei 30/1992, de 26 de novembre, de Règim jurídic de les administracions públiques i del procediment administratiu comú.
  
Les sol·licituds presentades a les oficines de correus hauran de complir amb el procediment establert en l'article 205.3 del Reglament dels serveis de correus: la sol·licitud s'hi presentarà en sobre obert perquè l'empleat segelle la data a la part superior esquerra i caldrà que figure amb claredat el nom de l'oficina i la data.
  
3.5 Caldrà presentar juntament amb la sol·licitud la documentació següent:
  
3.5.1 Una fotocòpia del document nacional d'identitat. Els o les aspirants que no posseesquen la nacionalitat espanyola i tinguen dret a participar en aquestes proves hauran de presentar fotocòpia del document que acredite la seua nacionalitat.
  
3.5.2 Resguard original de l'ingrés dels drets d'examen.
  
3.6 Els drets d'examen seran de 26,73 euros, que s'ingressaran en el compte corrent Drets d'examen. Universitat de València, núm. 0049/5457/28/3336753750 del Banc Santander Central Hispano en l'oficina del carrer Arts Gràfiques n. 12 de València, o a través de transferència al compte esmentat.
  
Si el pagament s'efectua a través de transferència, la sol·licitud haurà de presentar-se en el registre d'una administració pública o en l'oficina de correus.
  
La manca d'acreditació del pagament dels drets d'examen determinarà l'exclusió de l'aspirant.
  
3.7 D'acord amb el que estableixen les Normes d'execució pressupostària per a l'any 2004 d'aquesta Universitat, són exemptes del pagament dels drets d'examen:
  
3.7.1 Els i les aspirants amb una discapacitat igual o superior al 33%.
  
3.7.2 Els i les aspirants que es troben com a demandants d'ocupació, almenys durant el termini d'un mes abans de la data de la publicació de la convocatòria d'aquestes proves selectives. Per a gaudir de l'exempció serà requisit que no hagen rebutjat, dins el termini de què es tracte, cap oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professional.
  
Aquests aspirants hauran de presentar els certificats corresponents que acrediten la seua condició de discapacitats (mitjançant certificat de la Conselleria de Benestar Social o òrgan competent) o la seua condició de desocupats (mitjançant certificat del SERVEF), i així ho faran constar expressament en l'apartat corresponent de la sol·licitud.
  
3.8 Els i les aspirants amb minusvalideses que desitgen sol·licitar mesures d'adaptació hauran d'indicar-ho expressament en l'imprès de sol·licitud. En l'annex VI figura la llista de mesures d'adaptació possibles. Hauran de presentar juntament amb la sol·licitud el certificat del grau de discapacitació efectuada per l'òrgan competent.
  
3.9 Si la convocatòria preveu la realització de proves d'idiomes, els o les aspirants hauran de fer constar la seua opció en l'imprès de sol·licitud. Si no ho fa així, s'entendrà que renuncia a efectuar aquestes proves, sempre que siguen voluntàries i de mèrits.
  
3.10 Els errors que s'hi puguen advertir es corregiran en qualsevol moment, d'ofici o a instància de l'interessat o la interessada.
  
4. Admissió d'aspirants
  
4.1 Una vegada finalitzat el termini de presentació de sol·licituds, prèvia verificació del compliment de tots els requisits de participació assenyalats en aquesta convocatòria, així com el pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana (DOGV) i que contindrà la llista provisional d'admesos i exclosos a la realització de les proves.
  
4.2 A partir del dia següent a la publicació de la llista provisional d'admesos i exclosos, s'iniciarà un termini de 10 dies hàbils, perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'art. 71 de la Llei 30/1992, de 26 de novembre, de Règim jurídic de les administracions públiques i del procediment administratiu comú.
  
En qualsevol cas, per tal d'evitar errors i possibilitar-ne l'esmena dins el termini i en la forma escaient, els o les aspirants comprovaran fefaentment no només que no figuren en la relació d'exclosos, sinó que a més els seus noms consten correctament en la relació d'admesos corresponent.
  
Els i les aspirants que dins del termini assenyalat no esmenen els defectes detectats o no al·leguen les omissions, seran definitivament exclosos de la participació en aquestes proves.
  
4.3 Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva d'admesos i exclosos, la data, el lloc i l'hora de la realització del primer exercici. Aquesta resolució es publicarà en el DOGV.
  
4.4 Seran causes d'exclusió, a més de les que s'indiquen en altres apartats d'aquestes bases:
  
- L'omissió de la signatura en la sol·licitud.
  
- No presentar fotocòpia del DNI.
  
4.5 Serà causa d'exclusió de l'exercici de mèrits no assenyalar l'apartat corresponent de la sol·licitud; i, pel que fa a l'exercici d'idioma, no especificar-hi l'idioma elegit.
  
5. Desenvolupament de les proves selectives
  
5.1 Els exercicis tindran lloc a les dependències de la Universitat de València. El primer exercici es realitzarà al lloc, la data i l'hora que s'establesca en la resolució del Rectorat d'aquesta Universitat mitjançant la qual s'aprove la llista definitiva d'admesos i exclosos de les proves objecte d'aquesta convocatòria.
  
5.2 En cas de realitzar-se algun dels exercicis en diverses sessions, l'ordre d'actuació dels opositors s'establirà per sorteig.
  
5.3 En cada exercici els i les aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat o la interessada de l'imprès de sol·licitud d'admissió a les proves.
  
L'incompliment d'aquest requisit per algun aspirant determinarà l'exclusió d'aquest de la realització de les proves.
  
Les còpies o fotocòpies d'aquests documents no seran vàlides en cap cas.
  
5.4 Els i les aspirants es convocaran per a cada exercici en crida única, i seran exclosos d'aquestes proves els qui no hi compareguen. Perdran el seu dret quan es personen als llocs de realització de les proves una vegada iniciades o no hi assistesquen, encara que siga per causa justificada.
  
Els membres del tribunal i el personal col·laborador no permetran l'accés a les sales on es realitzen els exercicis a aquells aspirants que no complesquen els requisits anteriors, ni a aquells que hi compareguen després que s'haja acabat la crida dels aspirants convocats.
  
No obstant, quan es tracte de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i aquesta admissió no menyscabe el principi d'igualtat amb la resta de personal.
  
5.5 Quan finalitze cadascuna de les proves, l'anunci de la realització de la següent el farà públic el tribunal al local en què s'haja realitzat aquesta prova, així com al tauler d'anuncis del Servei de Recursos Humans (PAS) d'aquesta Universitat, amb una antelació mínima de 48 hores. Complementàriament, també es publicarà en la pàgina web del Servei de Recursos Humans (PAS), l'adreça de la qual és: http://www.uv.es/~pas.
  
5.6 Si el tribunal tinguera coneixement en qualsevol moment del procés selectiu que algun de les aspirants no posseeix la totalitat dels requisits exigits en aquesta convocatòria, prèvia audiència a l'interessat o interessada, l'exclourà i li comunicarà així mateix la inexactitud o les falsedats formulades per l'aspirant en la sol·licitud d'admissió a les proves selectives.
  
6. Informació i publicitat dels actes del tribunal
  
6.1 Tota la informació que siga necessària comunicar als i les aspirants, les llistes d'aprovats de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS), i en la pàgina web d'aquest servei, l'adreça de la qual és http://www.uv.es/~pas. Les llistes d'aprovats de cada exercici també es publicaran als locals on s'hagen realitzat aquestes proves.
  
6.2 Una vegada finalitzades totes les proves i valorats els mèrits que integren el concurs-oposició, el tribunal farà pública la llista d'aprovats per ordre de puntuació. Aquesta llista d'aprovats serà definitiva i contindrà el mateix nombre d'aprovats que de vacants convocades.
  
6.3 Una vegada finalitzat el procés selectiu es publicarà en el DOGV per resolució del rector la llista definitiva d'aprovats per ordre de puntuació.
  
7. Presentació de documents
  
7.1 Dins el termini de 20 dies hàbils, comptats des de l'endemà de la publicació en el DOGV de la llista d'aprovats, els o les aspirants als llocs hauran de presentar al Servei de Recursos Humans (PAS) d'aquesta Universitat la documentació següent:
  
7.1.1 Certificat de naixement expedit pel registre civil corresponent o fotocòpia del DNI.
  
7.1.2 Fotocòpia compulsada del títol acadèmic exigit en aquesta convocatòria.
  
7.1.3 Declaració de no haver estat separat mitjançant expedient disciplinari d'alguna administració o càrrec públic, així com de no trobar-se inhabilitat penalment per a l'exercici de les funcions públiques. Els o les aspirants, la nacionalitat dels quals no siga l'espanyola, a més, haurà d'efectuar una declaració de no trobar-se sotmès a cap sanció disciplinària o condemna penal que li impedesca l'accés a la funció pública al seu estat.
  
7.1.4 Certificat mèdic acreditatiu de posseir la capacitat física i psíquica necessàries per a l'exercici de les funcions del lloc de treball ofertat. A aquest efecte, el reconeixement es realitzarà a través dels serveis mèdics de la Universitat de València.
  
7.1.5 Els o les aspirants amb alguna discapacitat haurà d'aportar un certificat de l'òrgan competent de la comunitat autònoma sobre la capacitat per a dur a terme les tasques que corresponguen al lloc de treball objecte d'aquesta convocatòria.
  
7.2 Els o les aspirants que, tenint la condició de funcionari de carrera o personal laboral fix d'aquesta Universitat, hagen pres part en aquestes proves quedaran exempts de justificar documentalment les condicions generals que ja hagen acreditat mitjançant nomenaments anteriors, tot i que haurà d'acreditar la resta.
  
7.3 Si no es presenta la documentació dins del termini indicat (excepte en els casos de força major) o hi ha falsedat de documents, això comportarà la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer l'aspirant.
  
8. Nomenament de funcionaris o funcionàries
  
Una vegada transcorregut el termini de presentació i la verificació de la documentació presentada, mitjançant resolució del Rectorat que es publicarà en el DOGV, es nomenaran funcionaris o funcionàries de carrera als qui hagen superat aquestes proves selectives.
  
9. Tribunal
  
9.1 El tribunal qualificador d'aquestes proves és el que figura en l'annex III d'aquesta convocatòria. El nom de les persones que l'integren es farà públic en la mateixa resolució en què es publique la llista definitives d'admesos i exclosos.
  
9.2 El tribunal, sempre sota la seua direcció i control directes, podrà nomenar col·laboradors, especialistes i ajudants.
  
9.3 Els membres del tribunal, així com els col·laboradors, especialistes i ajudants hauran d'abstenir-se d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/ 1992, de 26 de novembre, de Règim jurídic de les administracions públiques i del procediment administratiu comú, o si han realitzat tasques de preparació d'opositors a proves selectives per al mateix cos i escala en els cinc anys anteriors a la publicació d'aquesta convocatòria.
  
La presidència podrà sol·licitar als membres del tribunal una declaració expressa de no trobar-se sotmesos a les circumstàncies previstes en els articles esmentats.
  
9.4 Prèvia convocatòria de la presidència es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen per al correcte desenvolupament de les proves selectives.
  
Durant el procés selectiu el tribunal resoldrà tots els dubtes que puguen sorgir sobre l'aplicació d'aquestes normes, així com el que s'haja de fer en els casos no previstos.
  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de Règim jurídic de les administracions públiques i del procediment administratiu comú.
  
9.5 El tribunal adoptarà les mesures necessàries perquè els aspirants amb minusvalideses tinguen les mateixes condicions per a la realització dels exercicis que la resta de participants. En aquest sentit, per aquells que ho sol·liciten d'acord amb la base 3.8, s'establiran les adaptacions possibles de temps i mitjans.
  
9.6 Per a les comunicacions i la resta d'incidències, el tribunal tindrà la seu a la Gerència de la Universitat de València.
  
9.7 El tribunal que actue en aquestes proves tindrà la categoria que per a aquests casos determine la legislació vigent.
  
9.8 En cap cas el tribunal podrà aprovar ni declarar que han superat les proves selectives un nombre d'aspirants superior al de places convocades. Qualsevol proposta d'aprovats que contravinga el que s'ha establert serà nul·la de ple dret.
  
9.9. La presidència del tribunal adoptarà les mesures oportunes per garantir que els exercicis de la fase d'oposició siguen corregits sense el coneixement de la identitat dels aspirants, en aquells exercicis que siga procedent.
  
10. Informació respecte de les dades recollides
  
10.1 Les dades subministrades pels interessats podran quedar incorporades en un fitxer automatitzat que constitueix la Base de dades de personal o la Base de dades de borsa de treball, de conformitat amb la Llei orgànica 15/1999, de 13 de desembre, de protecció de dades de caràcter personal (LOPD)
  
10.2 El fitxer quedarà sota la responsabilitat de la Secretaria General de la UVEG, a l'av. de Blasco Ibáñez, núm. 13, 46910 València.
  
10.3 La informació obtinguda serà processada exclusivament per a la gestió de personal.
  
10.4 Les dades de caràcter personal seran tractades amb el grau de protecció que estableix el Reial Decret 994/1999, d'11 de juny, en el qual s'estableixen les mesures de seguretat dels fitxers automatitzats que contenen dades de caràcter personal, i s'adoptaran les mesures de seguretat necessàries per garantir la confidencialitat i la integritat de la informació.
  
10.5 Els interessats i les interessades podran exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València, a l'av. de Blasco Ibáñez, núm. 13, nivell 1, 46264 València.
  
11. Recursos
  
Contra aquesta resolució, que exhaureix la via administrativa, es pot interposar potestativament recurs de reposició en el termini d'un mes a partir de l'endemà de la publicació, davant el mateix òrgan que va dictar la resolució, o recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos comptats a partir de l'endemà de la publicació.
  
Contra els actes del tribunal es podrà interposar un recurs d'alçada d'acord amb el que preveu la Llei 30/1992, de 26 de novembre, de Règim jurídic de les administracions públiques i del procediment administratiu comú.
  
València, 21 de desembre de 2004.- Per delegació del rector (DOGV de 5.05.03), la vicerectora d'Economia i Administració: Matilde Fernández Blanco.
  
ANNEX I
  
Sistema selectiu
  
Amb anterioritat a l'inici del procés selectiu, qui no estiguen en possessió de la certificació de coneixement de valencià a nivell mitjà, hauran de realitzar una prova de coneixements de la llengua oral i escrita equivalent a aquest nivell. El resultat de la mateixa serà apte o no apte. Superada la prova els aspirants podran començar el procés selectiu i se'ls considerarà en possessió de l'acreditació suficient del nivell mitjà de valencià exigit.
  
El procediment de selecció serà el de concurs-oposició.
  
Fase d'oposició: Constarà de tres exercicis obligatoris i eliminatoris, i un de voluntari i de mèrits.
  
1r exercici (obligatori i eliminatori). Constarà d'un test amb quatre respostes alternatives, de les quals tan sols una serà la correcta, i versarà sobre tot el contingut del programa (administració general i temari específic) que figura en l'annex II de la convocatòria.
  
Els errors penalitzaran segons la fórmula:
  
 E
  
 A - --------
  
 d -1
  
N = ------------------ x 10
  
 n
  
on:
  
N = nota resultant
  
A = nombre d'encerts
  
E = nombre d'error
  
d = nombre d'opcions per a cada pregunta
  
n = nombre de preguntes
  
El nombre de preguntes i el temps de realització de l'exercici els fixarà el tribunal amb l'antelació suficient.
  
L'exercici es valorarà de 0 a 10 punts.
  
2n exercici (obligatori i eliminatori). Constarà del desenvolupament de dos temes elegits entre tres dels proposats pel tribunal i que seran extrets a l'atzar entre els que configuren el programa específic que figura en l'annex II d'aquesta convocatòria. Si el temari es composa de diferents blocs, el tribunal sortejarà en primer lloc els blocs i dels que resulten, sortejarà els temes, de manera que cada tema corresponga a un bloc diferent.
  
La duració mínima de l'exercici serà d'una hora i no podrà ser de mes de dues, a criteri del tribunal. Una vegada finalitzada la prova, els exercicis s'introduiran en un sobre que posteriorment es tancarà i quedaran sota la custòdia del tribunal qualificador, el qual cridarà els opositors individualment per a la lectura pública dels temes que cada un haja desenvolupat. El lloc, la data i l'hora de la lectura els anunciarà el tribunal amb l'antelació suficient.
  
Cada tema es valorarà de 0 a 10 punts, i per aprovar caldrà obtenir almenys 10 punts entre ambdós i no ser qualificat amb zero punts en cap tema.
  
3r exercici (obligatori i eliminatori). Constarà de la resolució de dos exercicis pràctics a triar entre tres dels proposats pel tribunal, relacionats amb el contingut del temari específic que figura en l'annex II de la convocatòria. La prova pràctica tindrà les característiques adequades a la funció que es desenvolupa en l'escala en què s'integre la plaça convocada. Es podran realitzar amb mitjans informàtics (tractament de textos, fulls de càlcul, bases de dades, programes específics, dibuix, laboratoris, etc) que el tribunal considere oportú. Tot s'anunciarà en el moment de fer públics els resultats del primer exercici. Així mateix, i segons les característiques de l'exercici, en aquest moment se'n fixarà la duració.
  
Cada supòsit es valorarà de 0 a 10 punts, i per aprovar-los caldrà obtenir almenys 10 punts entre ambdós i no ser valorat amb zero punts en cap supòsit.
  
4t exercici (voluntari i de mèrits)
  
Aquells qui opten per la realització d'aquest exercici hauran de fer necessàriament la part de l'entrevista.
  
Primera part (voluntària). Tindrà per objecte valorar el coneixement dels següents idiomes comunitaris: anglès, francès, alemany o italià, segons l'opció manifestada per l'opositor en l'imprès de sol·licitud.
  
L'exercici es valorarà a raó de 1'5 punts com a màxim per idioma, i en conjunt no es podrà superar els 3 punts. El temps serà fixat pel tribunal amb l'antelació suficient.
  
Segona part (obligatòria). Tindrà per objecte mantenir una entrevista. El lloc, la data i hora de la celebració serà fitxat pel tribunal amb suficient antelació.
  
Es valorarà de 0 a 3 punts.
  
Fase de concurs: Se valoraran els mèrits del currículum dels i les aspirants d'acord amb el barem que figura en l'annex IV. La puntuació obtinguda en la fase de concurs se sumarà a l'obtinguda en la fase d'oposició per a elaborar l'ordre definitiu dels concursants aprovats.
  
A continuació, s'elaborarà per ordre de puntuació una llista d'aprovats, que contindrà el mateix nombre d'aspirants que de vacants convocades.
  
En cas d'empat entre els aspirants inclosos en la relació, l'ordre s'establirà atenent a la puntuació obtinguda en el segon exercici. Si hi continua s'atendrà a la major puntuació obtinguda en el tercer exercici i si persistís s'atendrà en primer lloc a la puntuació del primer exercici, i si és manté l'empat, aquest es dirimirà per sorteig.
  
ANNEX II
  
Temari
  
Legislació de caràcter general.
  
1. La Universitat com a servei públic. La Llei Orgànica 6/2001 de 21 de desembre, d'Universitats, el seu significat en l'ordenament jurídic universitari. L'autonomia universitària, els seus límits. Règim jurídic de les universitats públiques. Estructura general de les universitats públiques.
  
2. La Universitat de València. Característiques diferenciadores. Els Estatuts de la Universitat de València, contingut i significat dins del règim jurídic aplicable a aquesta Universitat pública. Estructura de la Universitat de València. Òrgans de govern, unipersonals i col·legiats. Els diferents col·lectius de personal a través dels Estatuts de la Universitat. Dels estudiants. El règim econòmic de la Universitat de València a través dels seus Estatuts.
  
3. Foment i coordinació general de la investigació científica i tècnica: Pla nacional d'investigació. Organismes públics d'investigació. Projectes i programes i contractes nacionals i internacionals. L'OTRI.
  
4. La Constitució espanyola de 1978, la seua estructura i contingut. Anàlisi del títol I de la Constitució, els drets fonamentals, les llibertats públiques i els drets econòmics i socials, el seu paper en el sistema democràtic, la seua garantia i suspensió. La Corona. Les Corts Generals. El control democràtic del Govern. El poder judicial. La reforma de la Constitució.
  
5. El títol VIII de la Constitució espanyola de 1978, l'estat de les autonomies. El seu significat i conseqüències en l'ordenament jurídic espanyol. La Comunitat Valenciana: L'Estatut d'Autonomia, el seu significat i contingut. Les institucions autonòmiques valencianes.
  
6. La Unió Europea i la seua incidència en l'ordenament jurídic espanyol. Tractament constitucional del problema. Principals institucions de la Unió Europea. El Parlament, la Comissió, el Tribunal de Justícia. Producció normativa de la Unió Europea. El sistema monetari únic.
  
7. El dret públic, el seu naixement i significat en la història més recent. El dret administratiu: el seu sistema de fonts. La llei: classes de lleis. Elements normatius amb força de llei. El reglament, la seua configuració i importància en el sistema administratiu actual.
  
8. L'acte administratiu: concepte i classes. Els seus elements. La notificació. La motivació. Eficàcia de l'acte administratiu. Nul·litat i anul·labilitat.
  
9. L'acció administrativa enfront dels particulars. L'administrat: concepte i classes. Els drets subjectius dels administrats enfront de l'administració: Drets subjectius actius i drets subjectius reaccionals. La participació dels particulars en l'activitat administrativa. Els interessats. Anàlisi del títol IV de la Llei 30/92 modificada per la Llei 4/99.
  
10. El procediment administratiu: concepte i importància en l'ordenament jurídic vigent. La Llei de Règim jurídic de les administracions públiques i procediment administratiu comú. Les parts del procediment. Fases del procediment administratiu. Distintes formes de terminació del procediment. Els recursos administratius: concepte i classes, tipus de recursos, terminis i procediment.
  
11. Els contractes administratius. Concepte i classes. Estudi dels seus elements. El compliment. La revisió de preus i altres alteracions contractuals. Incompliment dels contractes administratius.
  
12. El pressupost: concepte i classes. El pressupost a la llum de la Llei d'hisenda pública de la Generalitat Valenciana. El cicle pressupostari, ordenació de la despesa i ordenació del pagament: fases i documents comptables. Liquidació i tancament de l'exercici. El control: control intern i control extern.
  
13. El personal docent i investigador de les universitats públiques. Règim jurídic del professorat universitari segons la Llei Orgànica 6/2001 de 21 de desembre, d'Universitats. Incompatibilitats.
  
14. El personal al servei de les administracions públiques. El personal funcionari d'administració i serveis de la Universitat de València. El seu règim jurídic. Adquisició i pèrdua de la condició de funcionari. Situacions administratives. Promoció i carrera administrativa. Provisió dels llocs de treball. Els funcionaris d'administració especial: característiques. Règim d'incompatibilitats del personal funcionari. Personal laboral al servei de la Universitat de València.
  
15. Els drets sindicals i de participació del personal funcionari. Negociació de les condicions de treball. La salut laboral: anàlisi de la legislació referent a la prevenció de riscos laborals en l'àmbit universitari.
  
Temari específic:
  
1. Arquitectura Z. Organització. Conceptes generals: memòria, CPU i E/S. Migració i suport des del OS/390 2.10.
  
2. Servidor empresarial IBM Z890. Configuració del hardware, canals i particions. Configuració des de OS/390.
  
3. Administració de seguretat amb RACF. Administració grups i usuaris. Protecció dels recursos del sistema.
  
4. Auditoria de seguretat amb RACF. Els controls de l'auditor. Monitoratge i informació per a l'auditor. El monitor de seguretat de dades.
  
5. Gestió de l'emmagatzematge en disc en el OS/390. Organització. Implementació i polítiques d'emmagatzematge.
  
6. El gestor d'emmagatzematge jeràrquic HSM. Entorn del producte. Gestió de l'espai. Gestió de la disponibilitat.
  
7. El monitoratge del OS/390 amb RMF. Configuració del monitor. Anàlisi d'utilització de recursos: CPU, memòria, E/S i Sysplex.
  
8. Ajust de rendiment sistema OS/390, paràmetres. El gestor de recursos del sistema.
  
9. La memòria en el MVS. Organització de la memòria. Gestió de la memòria per part del sistema operatiu.
  
10. Configuració serveis UNIX del OS/390. Implantació i administració de l'InfoprintServer.
  
11. Administració TSO. Administració ISPF. Administració del SDSF. Personalització de les utilitats del tècnic de sistemes OS/390.
  
12. Tècniques d'optimització del rendiment basades en l'ús de la memòria en el OS/390. Ús de buffer pools, hiperespais i àrees compartides del CICS.
  
13. Tecnologies d'emmagatzematge en disc i cartutxos. Tipus, característiques i prestacions. Nivells de RAID senzills i nivells de RAID múltiples o imbricats.
  
14. Conceptes de sistemes d'emmagatzematge empresarial SAN/NAS. Components i topologies Fibre Channel.
  
15. Servidor d'emmagatzematge empresarial IBM DBF 7034 i semblants. Característiques del hardware, arquitectura i assignació de volums.
  
16. Llibreries d'emmagatzematge StorageTek 9740 i semblants. Evolució. Administració amb el component host (HSC).
  
17. Tecnologies Fabric i Arbitrated Loop. Topologia. Adreçament. El login de ports. El zonning. Construcció de Fabric estès.
  
18. Software de backup. Legato Networker. Característiques generals i components del servidor de backup. Paral·lelisme, pools i polítiques de retenció i browsing. Nodes d'emmagatzematge.
  
19. Tecnologia J2EE. Conceptes, plataformes i rols. Components, APIs i EJB. Deployment d'aplicacions. Contenidors i serveis J2EE.
  
20. Java i l'accés a bases de dades via JDBC. Controladors i API per a desenvolupament d'aplicacions. Interfície JDBC i maneig d'excepcions. Transaccions i control de concurrència.
  
21. Desenvolupament aplicacions Java JCA. Arquitectura del connector J2EE. El CICS Transaction Gateway (CTG), ús amb topologies WebSphere i CICS.
  
22. Estructura d'un document XML. Definició de gramàtiques: DTDs, namespace i XML Schemas. Interfícies de programació i processament de documents, transformació i presentació de documents XML: XSL i XSL-FO.
  
23. Entorn de desenvolupament amb Websphere. Productes WebSphere Studio (WESD). Arquitectura de la plataforma. Eines bàsiques i avançades de desenvolupament.
  
24. Control i gestió de projectes de programari. Introducció. Planificació i organització. Seguiment i control. Estimació de costos.
  
25. Microsoft Project. Visió general. L'administració de projectes amb MSPROJECT. Presentació de la informació. Seguiment del progrés del projecte.
  
26. El DB2. Estructures de dades: bases de dades i grups d'emmagatzematge. Estructures del sistema: catàleg i directori. Archive logs i buffers pools.
  
27. DB2 OS/390. L'organització física. Espais de taules: creació i particions. L'indexspace: definició i format. Buffers pools. Storage groups.
  
28. DB2 OS/390. La integritat en DB2. Claus i restriccions. Restricció referencial i check constraint. Procediments emmagatzemats i triggers.
  
29. Utilitats DB2 OS/390. Monitoratge i control. Utilitats de reorganització de table spaces i d'índexs. Estadístiques. Utilitats de càrrega.
  
30. Accés al DB2 amb QMF en el OS/390. Desenvolupament d'aplicacions en QMF. Rendiment, administració i control. Perfils d'usuaris. Control dels recursos QMF.
  
31. Bases de dades en codi obert (open source). Característiques, avantatges i inconvenients, plataformes de desenvolupament. El SGBD PostgreSQL: característiques i administració.
  
32. Bases de dades en Oracle. Arquitectura bàsica. backup i recuperació de dades. Principis del backup i de la recuperació. El Recovery Manager (RMAN).
  
33. Tunning d'Oracle. Realització d'un ajust de rendiment. Recollida d'informació i anàlisi. Optimització de SQL.
  
34. Data Warehouse i Data Mining. Definició i característiques del DW. Arquitectura de DW. Fases d'implementació. Tècniques d'explotació. La plataforma MicroStrategy.
  
35. Comerç electrònic. Definició. Arquitectures. Mètodes de pagament. TPV virtual (protocols SET i SSL) i passarel·les de pagament.
  
36. Interoperabilitat dels productes BD2 en distintes plataformes: MVS, Linux, AIX. El DB2 / UDB: característiques i replicació de dades.
  
37. Targetes intel·ligents: conceptes. Tipus de targetes. L'estàndard VLQ-7405. Arquitectura física. Estructura lògica de fitxers. Arquitectura de seguretat. Javacards. Integració en aplicacions.
  
38. Signatura electrònica i certificats digitals. Definició i conceptes. Esquemes de signatura digital. Autoritat i certificació. Autoritat de registre. Segell de temps. Gestió de certificats X.509.
  
39. Seguretat en Internet. Elements de seguretat. El correu electrònic segur i seguretat en navegadors. Connexions segures (SSL, SSH i HTTPS). Comerç electrònic segur (SET).
  
40. Tallafocs, conceptes generals, polítiques. El PIX de Cisco. Interfície de configuració web PDM i instruccions telnet.
  
41. Elements Cisco. Commutadors i routers. IOS i CATOS. Arquitectura del Catalyst 65XX. Configuració components supervisora.
  
42. Commutadors d'alt rendiment. Integració amb sistemes d'emmagatzematge SAN. Xarxes Ethernet i Fibre Channel.
  
43. Electrònica de xarxa. Concentradors i commutadors. Elements passius de xarxa: cablejat de xarxa i racks de comunicacions.
  
44. L'encaminador (ROUTER). Característiques. Configuració. Llistes accés i la seua configuració. Interfícies físiques, característiques i tipus.
  
45. Xarxes sense fil. Bluetooth. WIFI. 802.11. Conceptes generals, aplicacions. Aspectes de disseny i punts d'accés.
  
46. Protocol TCPIP: IPv4, IPv6 i TCP. Característiques. Protocols d'aplicació FTP i HTTP.
  
47. Active directory: definició, característiques i estructures. Plans d'estructura: boscs. Dominis: controladors de domini, servidors DNS. Unitats organitzatives. Topologies de llocs.
  
48. Models de negoci de gestió universitària (I). Sistemes d'informació de gestió acadèmica. Matrícula.
  
49. Models de negoci de gestió universitària (II). Sistemes d'informació de gestió acadèmica. Actes i expedients.
  
50. Models de negoci de gestió universitària (III). Sistemes d'informació de recursos humans PAS i PDI.
  
51. Models de negoci de gestió universitària (IV). Sistemes d'informació de gestió de la investigació.
  
52. Models de negoci de gestió universitària (V). Sistemes d'informació de gestió de la bibliogràfica. Paquets del mercat.
  
53. Models de negoci de gestió universitària (VI). Sistemes d'informació de gestió econòmica.
  
54. Distribucions de Linux: concepte i generalitats. La distribució Debian, instal·lació, actualització i gestió de paquets de Software.
  
55. Arquitectura del sistema operatiu Linux. Característiques. El kernel de Linux, configuració i compilació.
  
56. El sistema operatiu AIX. Característiques i versions. Administració i manteniment. Plataformes del hardware.
  
57. El sistema operatiu SOLARIS. Característiques i versions. Administració i manteniment. Plataformes del hardware.
  
58. Serveis de directoris LDAP. OpenLDAP. Característiques, estructura i integració amb sistemes operatius Linux.
  
59. Ordinadors d'alt rendiment. Generalitats. Processadors de 64 bits. Introducció a les màquines paral·leles. Arquitectura NUMA.
  
60. Càlcul paral·lel. Gestió de treballs en supercomputació, sistemes de cues, conceptes generals. La plataforma LSF.
  
ANNEX III
  
Tribunal qualificador
  
Titular
  
President: el rector o persona que delegue.
  
Vocals:
  
Dos vocals designats pel rector, del mateix grup d'administració i de la mateixa escala o superior.
  
Dos vocals elegits per sorteig entre els del mateix tipus d'administració i d'igual escala o superior.
  
Un representant d'una altra administració pública, del mateix grup d'administració i del mateix cos o escala, o superior.
  
Un representant proposat per sindicats amb representació a la Mesa Negociadora, segons s'escaiga, del mateix grup de titulació o superior.
  
Tots ells amb veu i vot.
  
La mateixa estructura per al tribunal suplent.
  
ANNEX IV
  
Barem de la fase de concurs
  
A la fase de concurs només hi podran accedir els o les aspirants que hagen superat la fase d'oposició. Es valoraran els mèrits aportats pels aspirants segons el barem que s'assenyala a continuació i que haurà de posseir els aspirants en la data de publicació d'aquesta convocatòria.
  
Barem
  
Experiència professional. Es valorarà fins un màxim de 7,5 punts l'experiència professional en qualsevol administració pública en cossos o escales iguals o equivalents al de les activitats funcionals de la places convocades, en qualsevol i a través de qualsevol tipus de relació jurídica (administrativa o laboral) a raó de:
  
- 0,50 punts per any de serveis complets en llocs de treball de la Universitat de València.
  
- 0,25 punts per any de serveis complets en llocs de treball de qualsevol Universitat Pública.
  
- 0,15 punts per any de serveis complets en llocs de treball de qualsevol altra Administració Pública.
  
ANNEX VI
  
Mesures d'adaptació
  
Les mesures d'adaptació que poden sol·licitar les persones discapacitades son les següents:
  
1. Eliminació de barreres arquitectòniques i taula adaptada a cadira de rodes.
  
2. Ampliació del temps de durada de l'exercici.
  
3. Augment de l'amplitud dels caràcters de l'examen, per dificultat de visió.
  
4. Necessitat d'intèrpret per causa de sordesa.
  
5. Sistema braille d'escriptura.